เดินหน้าป้องกันทุเรียนด้อยคุณภาพ หากเจอทุเรียนอ่อน สวมสิทธิ์แปลง สั่งปิดล้งและสวนทันที
นายระพีภัทร์ จันทรศรีวงศ์ อธิบดีกรมวิชาการเกษตร เปิดเผยว่า ประชุมกับผู้ประกอบการโรงคัดบรรจุผลไม้ภาคตะวันออก ฤดูผลิตปี 2566 ที่มีนายมนต์สิทธิ์ ไพศาลธนวัฒน์ ผู้ว่าราชการจังหวัดจันทบุรี เป็นประธาน พร้อมด้วยตัวแทนผู้ประกอบการเพื่อสร้างความเข้าใจรับมือฤดูทุเรียนภาคตะวันออกที่กำลังทยอยออกสู่ตลาดช่วง ก.พ.-ก.ค. โดยเป็นการสร้างการรับรู้ถึงแนวทางและมาตรการส่งออกไปยังประเทศปลายทาง ซึ่งมีการปรับปรุงให้เป็นปัจจุบันตามความต้องการของประเทศคู่ค้า รวมถึงข้อตกลงตามพิธีสารไทย-จีน ที่ต้องปลอดโควิด ตามมาตรฐานของ GMP Plus และตามบันทึกข้อตกลงระหว่างไทยและสาธารณรัฐประชาธิปไตประชาชนลาว (สปป.ลาว) ที่จะไม่เปิดซีลตู้ขนส่งทุเรียนผ่านไปยังประเทศที่ 3 ดังนั้นขอให้ทุกฝ่ายเข้มงวดมาตรฐานในประเทศตลอดห่วงโซ่การผลิตและตามนโยบายการส่งออกทุเรียนไทยไปจีนของนางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ ที่เป็นห่วงปัญหาทุเรียนอ่อนและการรักษามาตรฐาน โดยได้ย้ำให้เข้มงวดให้มากยิ่งขึ้น นอกจากนั้น ล่าสุดกรมวิชาการเกษตร ได้ส่งทีมคณะทำงานเฉพาะกิจคุณภาพผักและผลไม้ไทยลงพื้นที่ตรวจติดตามในฤดูทุเรียน ซึ่งมีอำนาจในการส่งพักใช้ เพิกถอนใบรับรอง หรือระงับยกเลิกหนังสือแสดงการขึ้นทะเบียนของสวนและโรงคัดบรรจุโดยเฉพาะการป้องกันการสวมสิทธิ์แปลงของเกษตรกรไทยเพื่อส่งออกและการตัดทุเรียนอ่อนที่ส่งผลกระทบต่อชื่อเสียงของประเทศ จำนวนแปลงกับจำนวนผลผลิตต้องสอดคล้องกัน ซึ่งทั้งสองกรณีฝากย้ำว่า หากกรมวิชาการเกษตรตรวจเจอจะไม่อนุญาตให้ส่งออกและจะพัก หรือยกเลิกใบรับรองแปลงเกษตรจีเอพีและใบรับรองจีเอ็มพี สำหรับโรงคัดบรรจุทันที อีกทั้งใบรับรองสวนรูปแบบใหม่นั้นได้มีการประสานกับทางการจีนเรียบร้อยแล้ว อย่างไรก็ตาม กรณีทุเรียนอ่อนฝากจังหวัดหามาตรการเพื่อป้องกันการนำมาเวียนขายตลาดในประเทศ ซึ่งส่งผลกระทบผู้บริโภคไทยที่ต้องการทานทุเรียนคุณภาพเช่นกัน